Príloha č.2: Predbežný návrh štruktúry ústavnej zmluvy
preklad predbežného návrhu štruktúry ústavnej zmluvy
Predbežný návrh

[Účelom tohto textu je ilustrovať možné znenie zmluvy. Začlenenie (alebo nezačlenenie) niektorých článkov do prvej časti a presný obsah ostatných článkov budú závisieť od rokovania konventu. Ich zaradenie do tohto textu nemá vonkoncom za cieľ prejudikovať výsledky diskusií v rámci konventu.]

ZMLUVA
USTANOVUJÚCA ÚSTAVU PRE EURÓPU

A.	OBSAH

PREAMBULA

PRVÁ ČASŤ: Štruktúra ústavy

Kapitola I:	Definícia a ciele únie
Článok 1:	Vytvorenie [Európskeho spoločenstva, Európskej únie, Spojených štátov európskych, Spojenej Európy] 
Článok 2:	Hodnoty
Článok 3:	Ciele
Článok 4:	Právna subjektivita

Kapitola II:	Občianstvo únie a základné práva
Článok 5:	Občianstvo únie
Článok 6:	Charta základných práv

Kapitola III:	Kompetencie a  oblasti pôsobenia únie
Článok 7:	Základné princípy: postúpené kompetencie, subsidiarita, proporcionalita.
Článok 8:	Rešpektovanie základných princípov: vymedzenie zverených kompetencií.Monitorovanie subsidiarity a proporcionality. Nadradenosť práva spoločenstva. Ďalší vývoj.
Článok 9:	Kategórie kompetencií: definícia.
Článok 10:	Výlučné kompetencie.
Článok 11:	Zdieľané kompetencie.
Článok 12:  	Oblasti podporných aktivít.
Článok 13:	Spoločná zahraničná a bezpečnostná politika; spoločná obranná politika; politika v oblasti polície a trestnej činnosti.

Kapitola IV:	Inštitúcie únie
Článok 14:		Inštitucionálna štruktúra, ktorá je spoločná pre opatrenia uskutočňované úniou   a pre opatrenia spoločne realizované členskými štátmi v rámci únie.
Článok 15:		Európska rada: zloženie, úloha, poslanie.
Článok 15 bis		Predsedníctvo Európskej rady.
Článok 16:		Európsky parlament: zloženie, mandát.
Článok 17:		Rada: zloženie, mandát.
Článok 17 bis		Predsedníctvo rady.
Článok 18:		Komisia: zloženie; mandát (výlučné  právo iniciatívy).
Článok 18 bis		Predsedníctvo komisie.
Článok 19:		Kongres národov Európy.
Článok 20:		Európsky súdny dvor.
Článok 21:		Európsky účtovný dvor.
Článok 22:		Európska centrálna banka.
Článok 23:		Poradné orgány únie.

Kapitola V:	Realizácia opatrení únie
Článok 24:	Nástroje únie: napr. európske zákony, rámcové zákony, európske rozhodnutia (presný zoznam by mal vyplynúť zo záverov pracovnej skupiny IX).
Článok 25:	Legislatívny proces: prijímanie zákonov a rámcových zákonov.
Článok 26:	Proces prijímania rozhodnutí.
Článok 27:	Proces prijímania vykonávacích opatrení.
Článok 28:	Proces implementácie podporných aktivít (vrátane programov) a ich monitorovanie.
Článok 29:	Spoločná zahraničná a bezpečnostná politika.
Článok 30:	Spoločná obranná politika.
Článok 31:	Politika v oblasti polície a potláčania trestnej činnosti.
Článok 32:	Posilnená spolupráca.

Kapitola VI:	Demokratický život únie
Článok 33:	Princíp demokratickej rovnosti občanov únie.
Článok 34:	Princíp participatívnej demokracie.
Článok 35:	Jednotný volebný zákon pre voľby do Európskeho parlamentu.
Článok 36:	Transparentnosť rozpravy o legislatívnych návrhoch únie.
Článok 37:	Pravidlá hlasovania v inštitúciách únie. Využitie možnosti “konštruktívneho zdržania sa hlasovania“ a jeho dôsledky.

Kapitola VII:	Financie únie 
Článok 38:	Zdroje únie.
Článok 39: 	Princíp rozpočtovej rovnováhy.
Článok 40:	Rozpočtové procedúry únie.

Kapitola VIII:	Pôsobenie únie vo svete
Článok 41:	Zastupovanie únie navonok.

Kapitola IX:	Únia a jej bezprostredné okolie
Článok 42:	Nadštandardné vzťahy medzi úniou a susednými štátmi.

Kapitola X:	Členstvo v únii
Článok 43:	Únia, otvorená pre všetky európske štáty, ktoré dôsledne rešpektujú jej hodnoty a základné práva a akceptujú pravidlá jej fungovania.
Článok 44:	Prístupový proces  k únii.
Článok 45:	Pozastavenie práv vyplývajúcich z členstva v únii.
Článok 46:	Vystúpenie z únie.

DRUHÁ ČASŤ: POLITIKY ÚNIE A ICH IMPLEMENTÁCIA

Táto časť ba mala obsahovať právnu základňu. Pre každú oblasť by špecifikovala typ kompetencie (kapitola III) a s ňou súvisiace právne akty a  postup ich prijímania (kapitola V) v súlade s rozhodnutiami týkajúcimi sa prvej časti. Budú potrebné technické zmeny na zabezpečenie presného súladu medzi druhou a prvou časťou.

A.	Interné politiky a opatrenia 

A1.	VNÚTORNÝ TRH
I.	Slobodný pohyb osôb a služieb
1.	Pracovníci;
2.	Sloboda podnikania;
3.	Slobodné poskytovanie služieb;
4.	Vízová, azylová, imigračná a ďalšie politiky týkajúce sa  pohybu osôb.
II.	Slobodný pohyb tovaru
1.	Colná únia;
2.	Zákaz kvantitatívnych obmedzení.
III.	Kapitál a platby
IV.	Harmonizácia legislatívy.

A2.	HOSPODÁRSKA A MENOVÁ POLITIKA

A3.	POLITIKY V INÝCH ŠPECIFICKÝCH OBLASTIACH
I.	Pravidlá hospodárskej súťaže
II.	Sociálna politika
III.	Hospodárska a sociálna súdržnosť
IV.	Poľnohospodárstvo a  rybné hospodárstvo
V.	Životné prostredie
VI.	Ochrana spotrebiteľa
VII.	Doprava
VIII.	Transeurópske siete
IX.	Výskum a technologický rozvoj

A4.	VNÚTORNÁ BEZPEČNOSŤ
Politika v oblasti polície a potláčania trestnej činnosti

A5.	OBLASTI, V KTORÝCH MÔŽE ÚNIA PRIJÍMAŤ PODPORNÉ OPATRENIA
I.	Zamestnanosť
II.	Verejné zdravie
III.	Priemysel
IV.	Kultúra
V.	Vzdelávanie, odborná príprava, mládež

B.	Vonkajšie vzťahy únie
I.	Obchodná politika
II.	Rozvojová spolupráca
III.	Vonkajšie aspekty politík obsiahnutých v kapitolách A1 až A4
IV.	Spoločná zahraničná a bezpečnostná politika
1.	Zahraničná politika
2.	Krízový manažment
V.	Uzatváranie medzinárodných zmlúv/dohôd

C.	OBRANA

D.	SPÔSOB PRÁCE ÚNIE
Inštitucionálne a procedurálne ustanovenia; rozpočtové ustanovenia. 

TRETIA ČASŤ: VŠEOBECNÉ A ZÁVEREČNÉ USTANOVENIA
Posledná kapitola:	Zrušenie platnosti predchádzajúcich zmlúv. 
Právna kontinuita vo vzťahu k Európskemu spoločenstvu a Európskej únii.
	Územná pôsobnosť
	Protokoly
	Postup pri zmene a úprave ústavnej zmluvy
Prijatie, ratifikácia a nadobudnutie platnosti/účinnosť
Doba platnosti
Jazyky

B. SÚHRNNÝ POPIS

PRVÁ ČASŤ: ŠTRUKTÚRA ÚSTAVY

PREAMBULA

KAPITOLA I: DEFINÍCIA A CIELE ÚNIE

Článok 1
-	Rozhodnutie vytvoriť [subjekt nazvaný Európske spoločenstvo, Európska únia, Spojené štáty európske, Spojená Európa].
-	Únia európskych štátov, ktoré pri zachovaní svojich národných identít, úzko koordinujú svoje politiky na európskej úrovni a spravujú niektoré spoločné kompetencie na federálnej báze.
-	Uznanie rôznorodosti únie.
-	Únia otvorená pre všetky európsky štáty, ktoré zdieľajú rovnaké hodnoty a zaväzujú sa ich spoločne podporovať.

Článok 2
Tento článok ustanovuje hodnoty únie: ľudská dôstojnosť, základné práva, demokracia, právny štát, tolerancia, rešpektovanie záväzkov a medzinárodného práva.

Článok 3
Tento článok ustanovuje všeobecné ciele, napr.:
•	ochrana spoločných hodnôt, záujmov a nezávislosti únie
•	podpora hospodárskej a sociálnej súdržnosti
•	posilňovanie vnútorného trhu a hospodárskej a menovej únie
•	podpora vysokej miery zamestnanosti a vysokého stupňa sociálnej ochrany
•	vysoká miera ochrany životného prostredia
•	povzbudzovanie technického a vedeckého pokroku
•	vytvorenie oblasti slobody, bezpečnosti a spravodlivosti
•	rozvoj spoločnej zahraničnej a bezpečnostnej politiky, spoločnej obrannej politiky, obrana a podpora hodnôt únie v širšom svete.

Dosahovanie týchto cieľov sa bude sledovať primeranými prostriedkami v závislosti od toho, či sú kompetencie zverené únii úplne alebo čiastočne, alebo či ich spoločne vykonávajú členské štáty.

Článok 4
Explicitné uznanie právnej subjektivity [Európskeho spoločenstva/Európskej únie, Spojených štátov európskych, Spojenej Európy]

KAPITOLA II: OBČIANSTVO ÚNIE A ZÁKLADNÉ PRÁVA

Článok 5
Tento článok ustanovuje a definuje občianstvo únie: každý občan členského štátu je občanom únie; má dvojité občianstvo, občianstvo svojho štátu a európske občianstvo; môže používať ktorékoľvek z nich podľa vlastnej voľby s právami a povinnosťami, ktoré sa ku každému z nich viažu.
Článok ustanovuje práva viažuce sa na európske občianstvo (pohyb, pobyt, právo voliť a byť volený ako kandidát v komunálnych voľbách a voľbách do Európskeho parlamentu, diplomatickú ochranu v tretích krajinách, právo podávania podnetov, právo písomne sa obracať na európske inštitúcie a právo dostať od nich odpoveď vo vlastnom jazyku).
Článok ustanovuje zásadu, že medzi občanmi únie nesmie existovať nijaká diskriminácia z dôvodu štátnej príslušnosti.

Článok 6
Znenie tohto článku bude závisieť od rokovaní v rámci pracovnej skupiny zaoberajúcou sa chartou.
Ako vzor by mohol slúžiť článok 6 Zmluvy o Európskej únii.
Mohol by:
•	buď odkazovať na chartu;
•	alebo zakotviť zásadu, že charta je neoddeliteľnou súčasťou ústavy s tým, že články charty budú ustanovené v inej časti zmluvy alebo v pripojenom protokole;
•	alebo začleniť všetky články charty.

KAPITOLA III: KOMPETENCIE A oblasti pôsobenia ÚNIE

Článok 7
Tento článok ustanovuje zásady konania únie, ktoré sa musí uskutočňovať v súlade s ustanoveniami zmluvy, v rámci kompetencií postúpených zmluvou a v súlade so zásadami subsidiarity a proporcionality.

Článok 8
Článok ustanovuje zásadu, že členské štáty si zachovávajú všetky kompetencie, ktoré nie sú ústavou postúpené únii.
Ustanovuje nadradenosť práva únie pri vykonávaní kompetencií zverených únii.
Mal by vymedziť pravidlá efektívneho monitorovania subsidiarity a proporcionality. V tejto súvislosti by sa mala uviesť zmienka o úlohe národných parlamentov.
Ustanovuje pravidlá týkajúce sa adaptability systému (článok 308).
Ustanovuje povinnosť lojálnej spolupráce medzi členskými štátmi a úniou a zásadu, že členské štáty budú implementovať právne  akty inštitúcií.

Článok 9
Tento článok vymenúva kategórie kompetencií únie.

Článok 10
Tento článok uvádza oblasti výlučnej kompetencie únie.

Článok 11
Tento článok uvádza oblasti spoločných kompetencií únie a členských štátov. Zakotvuje zásadu, že ak v týchto oblastiach únia prijme rozhodnutie, členské štáty môžu konať len v medziach ustanovených právnymi normami únie.

Článok 12
Toto ustanovenie uvádza oblasti, v ktorých únia podporuje alebo koordinuje aktivity členských štátov, ale nemá kompetenciu prijímať právne normy.

Článok 13
V niektorých oblastiach môžu členské štáty prijať a uplatňovať spoločnú politiku v rámci vymedzenom úniou a v súlade so špecifickými pravidlami. Tento článok uvádza oblasti, ktorých sa to týka.

KAPITOLA IV: INŠTITÚCIE ÚNIE

Článok 14
Tento článok:
–	ustanovuje, že únia má jednotnú inštitucionálnu štruktúru;
–	ustanovuje, že táto štruktúra musí zaručiť konzistentnosť a kontinuitu politík a aktivít vykonávaných  v záujme dosiahnutia cieľov únie – aktivity v oblastiach kompetencií, ktoré boli úplne alebo čiastočne zverené únii, ako aj v oblastiach, v ktorých kompetencie prislúchajú členským štátom a sú nimi spoločne vykonávané ;
–	vymenúva inštitúcie únie;
–	ustanovuje zásadu, podľa ktorej každá inštitúcia koná v medziach právomocí, ktoré jej prislúchajú na základe tejto zmluvy, v súlade s procesnými postupmi, podmienkami a účelom vymedzeným pre jednotlivé oblasti touto zmluvou;
–	nariaďuje inštitúciám zabezpečovať a podporovať otvorenú, efektívnu a úspornú administratívu;
–	ustanovuje zásadu lojálnej spolupráce vo vzťahoch medzi inštitúciami.

Článok 15
Tento článok definuje Európsku radu, jej zloženie a úlohy.

Článok 15 bis
Na základe diskusie v konvente, by tento článok mohol vymedziť funkčné obdobie a  postup pri ustanovení predsedníctva Európskej rady, jeho úlohu a povinnosti.

Článok 16
Tento článok ustanovuje zloženie Európskeho parlamentu, ktorého členovia sú volení v priamych všeobecných voľbách.
Vymenúva právomoci Európskeho parlamentu a ustanovuje možnosť Európskeho parlamentu podať návrh na vyslovenie nedôvery komisii, ako aj procesný postup a dôsledky tohto návrhu.

Článok 17
Tento článok uvádza zloženie a povinnosti rady a odkazoval by na jednotlivé formácie rady.

Článok 17 bis
Toto ustanovenie vymedzuje pravidlo, ktorým sa riadi ustanovovanie predsedníctva rady, jeho úloha, povinnosti a funkčné obdobie.

Článok 18
Tento článok by mal obsahovať ustanovenia týkajúce sa zloženia a povinností komisie (vrátane iniciačného monopolu). V závislosti od ďalšieho uváženia konventu by mala komisia byť buď malým kolégiom alebo väčším orgánom a mal by stanoviť pravidlá pre jej rozhodovanie.

Článok 18 bis
Tento článok by vymedzil úlohu a procesný postup pri menovaní predsedníctva komisie.

Článok 19
Tento článok by otvoril možnosť vytvorenia Kongresu národov Európy, určil by jeho zloženie a  postup pri menovaní jeho členov a vymedzil by jeho právomoci. (Jeho znenie by odrážalo výsledky činnosti konventu.)

Článok 20
Tento článok stanovuje zloženie a právomoci Európskeho súdneho dvora a Súdu prvej inštancie ako aj základné dôvody podávania podnetov súdnemu dvoru.

Článok 21
Toto ustanovenie stanovuje zloženie a právomoci Európskeho účtovného dvora a jeho mandát.

Článok 22
Tento článok by vymedzil zloženie a úlohy Európskej centrálnej banky, ako aj zloženie jej Správnej rady a Výkonnej rady. 

Článok 23
Podľa tohto ustanovenia by Európskemu parlamentu, rade a komisii mali pomáhať Hospodársky a sociálny výbor a Výbor pre regióny ako orgány s poradnou úlohou. 

KAPITOLA V: realizácia OPATRENÍ ÚNIE

Článok 24
Tento článok uvádza jednotlivé nástroje, ktoré majú inštitúcie únie k dispozícii na vykonávanie svojich kompetencií.

Článok 25
Jednoznačný popis legislatívnych procedúr únie: proces prijímania zákonov a rámcových zákonov, atď.

Článok 26
Jednoznačný popis procesu prijímania rozhodnutí, atď.

Článok 27
Popis vykonávacích postupov v súvislosti s nástrojmi uvedenými v článku 24 a monitorovanie ich uplatňovania.

Článok 28
Tento článok by vymedzil postupy pri implementácii podporných opatrení (vrátane programov) a mechanizmov ich monitorovania.

Článok 29
Tento článok by vymedzil vykonávacie postupy v oblasti spoločnej zahraničnej a bezpečnostnej politiky.

Článok 30
Tento článok by vymedzil implementačné postupy v oblasti spoločnej obrannej politiky. 

Článok 31
Tento článok by vymedzil implementačné postupy pre politiky v oblasti polície a potláčania trestnej činnosti.

Článok 32
Toto ustanovenie by malo vymedziť:
-	podmienky uplatňovania posilnenej spolupráce v rámci vymedzenom zmluvou;
-	v prípade potreby oblasti zmluvy, ktoré sú vylúčené z posilnenej spolupráce;
-	zásadu aplikácie relevantných ustanovení zmluvy pri prijímaní rozhodnutí potrebných na uplatňovanie posilnenej spolupráce; 
-	povinnosti štátov zúčastňujúcich sa posilnenej spolupráce ako aj štátov, ktoré sa jej nezúčastňujú. 

KAPITOLA VI: DEMOKRATICKÝ ŽIVOT ÚNIE

Článok 33
Článok ustanovuje zásadu, že všetci občania únie sú si rovní vo vzťahu k jej inštitúciám. 

Článok 34
Tento článok vymedzuje zásadu participatívnej demokracie. Inštitúcie majú zabezpečovať vysokú mieru otvorenosti, umožňujúcu všetkým občianskym združeniam plne sa podieľať na záležitostiach únie.

Článok 35
Toto ustanovenie by odkazovalo na protokol obsahujúci ustanovenia o voľbách do Európskeho parlamentu s použitím jednotného postupu vo všetkých členských štátoch.

Článok 36
Toto ustanovenie zavádza pravidlo, podľa ktorého sú legislatívne rozpravy Európskeho parlamentu a rady, v prípadoch keď zasadá ako legislatívny orgán,  verejné.

Článok 37
Tento článok by ustanovil pravidlá hlasovania v inštitúciách únie vrátane definície kvalifikovaných väčšín a implementácie možnosti “konštruktívneho zdržania sa hlasovania“ a jeho dôsledkov. 

KAPITOLA VII: FINANCIE ÚNIE

Článok 38
Toto ustanovenie určuje, že rozpočet únie je plne financovaný z vlastných zdrojov a ustanovuje mechanizmus vytvárania systému vlastných zdrojov.

Článok 39
Toto ustanovenie by malo obsahovať zásadu, že rozpočet by mal byť vyrovnaný, ako aj ustanovenia týkajúce sa rozpočtovej disciplíny.

Článok 40
Tento článok by mal:
-	špecifikovať, že by sa každoročne mali pripraviť projekcie všetkých príjmov a výdavkov únie, ktoré by sa mali stať súčasťou rozpočtu;
-	popísať postup schvaľovania rozpočtu.

KAPITOLA VIII: PÔSOBENIE ÚNIE VO SVETE

Článok 41
Toto ustanovenie by malo určiť, kto zastupuje úniu v medzinárodných vzťahoch s prihliadnutím na kompetencie, ktoré už spoločenstvo vykonáva.
V rámci svojej budúcej činnosti by mal konvent vymedziť úlohu a budúce postavenie vysokého predstaviteľa pre spoločnú zahraničnú a bezpečnostnú politiku. 

KAPITOLA IX: ÚNIA A JEJ BEZPROSTREDNÉ OKOLIE

Článok 42
Tento článok by mohol obsahovať ustanovenia stanovujúce nadštandardný vzťah medzi úniou a susednými štátmi v prípade, že sa rozhodne o vytvorení takéhoto vzťahu.

KAPITOLA X: ČLENSTVO V ÚNII

Článok 43
Tento článok ustanovuje zásadu, že únia je otvorená pre všetky európske štáty, ktoré zdieľajú jej hodnoty a želajú si ich spoločne presadzovať, ktoré dôsledne rešpektujú základné práva a akceptujú pravidlá fungovania únie.

Článok 44
Tento článok vymedzuje prístupový proces nových členských štátov k Európskej únii.

Článok 45
Tento článok ustanovuje procesný postup pozastavenia práv spojených s členstvom v únii, ak členský štát poruší princípy a hodnoty únie. 

Článok 46
Tento článok by sa zmienil o možnosti ustanovenia procesného postupu pre dobrovoľné vystúpenie z únie na základe rozhodnutia členského štátu a o inštitucionálnych dôsledkoch tohto vystúpenia.

DRUHÁ ČASŤ: POLITIKY ÚNIE A ICH IMPLEMENTÁCIA

Táto časť by mala obsahovať právna základňu. Pre každú oblasť by špecifikovala typ kompetencie (kapitola III) a s ňou súvisiace právne akty a postupy ich prijímania (kapitola V) v súlade s rozhodnutiami týkajúcimi sa prvej časti. Budú potrebné technické zmeny na zabezpečenie presného súladu medzi druhou a prvou časťou.

TRETIA ČASŤ: VŠEOBECNÉ A ZÁVEREČNÉ USTANOVENIA

Posledná kapitola:	
Článok x
Zrušenie platnosti predchádzajúcich zmlúv. Právna kontinuita vo vzťahu k Európskemu spoločenstvu a Európskej únii.
Článok x + 1
Územná pôsobnosť.

Článok x + 2
Protokoly: protokoly pripojené k zmluve tvoria jej neoddeliteľnú súčasť.

Článok x + 3
Procesný postup pri zmenách a úpravách ústavnej zmluvy.

Článok x + 4
Prijatie, ratifikácia a nadobudnutie platnosti ústavnej zmluvy.

Článok x + 5
Doba platnosti: zmluva je uzatvorená na časovo neohraničené obdobie.

Článok x + 6
Jazyky: v ktorých je zmluva vypracovaná a ktoré sú autentické.